Спецыялісты ўпэўнены: калі правільна размеркаваць высілкі і стварыць адпаведную прававую базу, можна не толькі здымаць стужкі пад чужым кіраўніцтвам і на патрэбу замежнага рынку, але і самім збіраць поўныя залы. Зразумела, цалкам выціснуць галівудскую прадукцыю з кінатэатраў і тэлеэкранаў сёння не пад сілу ніводнай краіне свету. Зрэшты, задача толькі абараніць свой рынак будзе недастатковай: у сучасных умовах трэба займаць сваё месца ў сусветнай кінаіндустрыі. Тады і ўзровень айчынных стужак узнімецца да сусветнага. Прыкладам можа стаць Румынія, якая спачатку здолела зацікавіць умовамі здымак найбуйнейшыя кінакампаніі свету, а потым стварыла сенсацыю стужкамі сваіх маладых рэжысёраў на самых прэстыжных кінафестывалях. Што да міжнароднай кааперацыі, то тут патэнцыял у выглядзе прафесійных кадраў і геаграфічнага становішча ў Беларусьфільма - вялікі. Нездарма прапаноў ад замежных прадзюсераў у нашых кінематаграфістаў з кожным годам становіцца ўсё болей.